( Hikayat Teungku Di Meukek, sengaja saya selesaikan penyalinannya bersamaan harinya dengan Hikayat Ranto, yakni Selasa, 25 Ramadhan 1430 H/15 September 2009 hari ini, dalam rangka memperingati seperempat abad//25 tahun musibah lalulintas yang saya alami pada Sabtu, 25 Ramadhan 1405 H/15 Juni 1985 M di sekitar Kalasan, lebih kurang 8 km sebelah timur kota Yogyakarta. Saat itu, saya serta konvoi mahasiswa Universitas Gadjah Mada, Yogyakarta dalam perjalanan pulang terakhir, setelah menyelesaikan tugas Kuliah Kerja Nyata (KKN-UGM) di kabupaten Boyolali, Jawa Tengah. Saya, T.Abdullah Sulaiman serta beberapa teman ditempatkan di desa Guli, kecamatan Nogosari. Begitulah,…sekejap setelah melintasi Candi Prambanan pada siang yang panas dan mulai musim “mudik Lebaran”, serta dalam suana ‘puasa tua’ sekitar pukul 13.11 WIB , sepeda motor HONDA saya yang dikemudikan Joko Supriyanto ditabrak mobil colt barang/tivi. Akibat tabrakan itu, sendi lutut kaki kanan saya lepas, tulang tempurung pecah tiga dan luka bakar di betis hangus sampai ke tulang. Walaupun tidak sembuh total, namun saya dengan dukungan keluarga serta berbagai pihak telah berobat hampir dua tahun.Yaitu; 44 hari di sebuah RS Swasta Yogyakartta, lima setengah bulan di RS Khusus Patah di Solo, empat bulan pada lima orang tabib di Sragen dan Yogyakarta dan setahun penuh (April 1986 – April 1987) pada seorang tabib terkenal di kecamatan Beutong, Aceh Barat; yang untuk ke sana saat itu harus melintasi enam rakit pada enam sungai besar. Barulah kemudian, saya kembali ke Fakultas Sastra UGM Yogyakarta buat menyelesaikan Skripsi, dan disidangkan 11 November 1987. Walaupun sudah amat terlambat; saya mengucapkan terima kasih kepada berbagai pihak yang telah membantu serta bersimpati kepada saya dalam menghadapi musibah itu, termasuk kepada 273 para pengirim surat/telegram yang sempat terkumpul ,dan yang datang langsung ke tempat kost saya, karena menanggapi surat pembaca saya di sejumlah koran-majalah yang mempertanyakan: Kemana Saya Berobat Lagi? — T.A. Sakti).
#Alih aksara dari huruf Latin ejaan Belanda ke ejaan EYD oleh: T.A. Sakti
BISMILLAHIRRAHMANIRRAHIM
Adapun perkataan banda Meulaboh dan segala Uleebalang enam belas
Taleungo sahbat! Lon peuhaba.
Yoh keurajeuen Teuku Shyik Itam, nanggroe han seunang haro-hara
Bitpi meunan adek meutuwah, Uleebalang nam blaih sajan seureuta
Ampon meu’ah adek sahbat, bah lon surat haba raja
Nyang peuget han lon peugah soe, gobnyan adoe ureueng hina
Hina di donya meuh pirak tan, hina bak Tuhan amai hana
Hina lontuwan cit dua pat,donya akhirat keu Nuraka
Keureutaih puteh daweuet pucat, lon seumurat hana biasa
Kheuet lontuwan cit hana get, bek taupat he syeedara
Assalamu’alaikom adek sahbat, nyoekeu surat cintaguna
Gata sapat lon siseun nanggroe, nyoe surat lon takalon rupa
Keu gantoe ranup sigapu, mangat adek eu reujang jula
Nyoe keu gamtoe tamudakarah, bale lon kisah saboh prang raja
Lila Peukasa Raja Meulaboh, gohnyan nyang suroh yue peuhaba
Mupakat mandum Uleeblang, adek mutuah bukon seunda
Amabakdu lheueh khoteubah, tango lon kisah sidroe Syoekuna
Nyang jimeunan Teungku Di Meukek, geudubang tarek aneuk Rawa
Nyang keu ureueng keubai lagoe ek, mei taculek lam-lam mata
Yoh masa prang nanggroe Meukek, mubalek-balek dalam paya
Sinankeu adek phon meucuhu, barat ngon timu cit geuthee na
Gampong Rundeng ka geupeulaku, sinan Teungku geupeuget kuta
Nanggroe Rundeng kuta ka kukoh, kon adek beh wayang seunda
Ngon ureueng kuala kejeuet musoh, sinan phon kiroh mula-mula
Sinan keu adek teudoh-meudoh, jadeh meuseuntoh ngon Lila Peukasa
Di Teungku disino hana kiroh, troh di jeuoh kunnuri gob ba
Ureueng Woyla ngon ureueng Bubon,keunan meuhimpon bak Syaikuna
Nyang lodom adoe me bu leukat, jak peulheueh hajat bak Syaikuna
Ladom sahbat jak intat sabi, hana khali jeueb kutika
Timu ngon baroh timu ngon barat, keuunan meusapat kaoy ngon nada
Teungku meucuhu bokon bubarang, talok jajahan Lila Peukasa
Nanggroe Rundeng kakeu aman, nyang nanggroe nyan ka kong agama
Agamapi kong kutapi kukoh, gobnyan musoh ngon Ulanda
Ka geupeudong kuta siruentang, seutot bineh blang meubanja-banja
Nanggroe Meulaboh kageusagang, teubee ngon pisang han geubri jiba
Ranup ngon pineung hanjeut jimele, saket keu ate ureueng po atra
Ret Padang Seurahet han jeuetle jijak, disinan he nyak geujaga-jaga
Bit meunan jimita ilah, asai beuluepah u kuala
Han jeuet ret darat jijak ret laot,asai beulagot meuneukat nyang di ba\
Na padum treb nyang mumeunan, beugehkeu yoh nyan sigala Raja
Sabab jeut beungeh dum Uleebalang, krueng geusagang ngon kuala
Nanggroe Meureubo ka geusagang, Tok Janggot han geuniet Raja
Ret krueng Cangkoh han jeuetle ili, habeh keuji sigala Raja
Nanggroe Rundeng han ek ungki, bak rupari kong lagoina
Bahkeu teuduek kisah keu Teungku, nyoe saboh laku laen calitra
Ajayeb subeuhanallah, leungo lon kisah Raja Beulanda
Raja Beulanda ateji susah, jikeumeung pinah sinan Syaikuna
Jimupakat sabe keudroe-droe, tapangge jeunoe Raja-Raja
‘Oh ka tapangge dum Uleebalang, dudoe tayue prang bak jih teuma
Meunankeu pakat di Gompeuni, ban narit jibri ka ubak Raja
Nanggroe Rundeng, jakleh taprang, beulanja tuwan ulon peuna
Hanseb siribee dua lhee ribee, bek ka malee kaprang lanja
Peue meusaket ata Gompeuni, jeunoe kubri keu beulanja
Nyankeu teuku cuba pike, ubat beude ulon peuna
Habeh haba bak Gompeuni, narit jibri jrunoe keu Raja
Teumabujang jijak laju, jingadu jipeugah haba
Habeh bandum haba jipeugah,Raja susah hana tara
Teuma geuhoi Teuku Paneuk, geumeusanteut ngon Teungku Panglima
Wahe aneuk batee ulee, pakri lagee bijeh mata
Keureuna narit bak Gompeuni, jeunoe pakri nyang meurasa
Keureuna geutanyoe jiyue muprang, pakri pikeran nibak gata
Teuma seuot Teuku Paneuk, duageu santeut ngon Teungku Panglima
Meungnye Gompeuni jiyue muprang, talakee seunampang bandum beurata
Seunampang aneuk cit ka jibri, jeunoe pakri nibak gata
Meungnye ka jibri beude seunampang, peue jipulang keu musara
Keu nyan aneuk hana lon tukri, bak Gompeuni tapareksa
Meunyo meunan Meukuta nanggroe, tahoi meuntroe ngon pang lima
Lheueh nibak nyan teuma dudoe, teupangge meuntroe ngon pang lima
Pangge keu bandum Uleebalang, keusyik Saman seuneutet Raja
Ka teupangge Sidi Ucut, nyankeu aneukgeu nyang tuha
‘Oh troih keunan bandum meuhimpon, jaroe jiseuon ateueh jeumala
Teuma marit Peurdana Meuntroe, ampon kamoe Po Meukuta
Kamoe nyoe bandum ka meusapat, saleh peue hajat Po Meukuta
Tronkeu sabda teuma di manyang, tango tuwan dumna gata
Nyang jeuet lon yue tueng Teuku dum keunoe, keureuna kamoe ka teuka bahya
Teuma jiseuot dum Uleebalang, kamoe sajan Po Meukuta
Saket ngon mangat laba ngon rugoe, bandum kamoe nyoe hukom Meukuta
Adat nyoe meunana dum Uleebalang, Rundeng jiyeu prang pakri bicara
Teuma diseuot dumji sare, meuka na beude Po Meukuta
Meuka na alat dum sikeulian, barang gadaian jitron paksa
Tuanku teutab lam meuligoe, kamoe sinaroe Syaikuna
Teuma geuseot raja keudroe, beude lon yue bloe u Ierupa
Meunana keuh narit jakleh tawoe, oh ase kamoe mupangge gata
Lheuehnyan jiwoe dum u teumpat, maseng-maseng rakyat di woe u tangga
Ama bakdu kumudian, nyoe laen padan lon peutron lagee
Kon ban dilee lon bri atoran, di sinoe rakan laen lagee
Di Teuku Syhik Itam jeunoe lon seubut, deungon Ucut saboh lagee
Seureuta deungon Teuku Paneuk, lheegeu santeut ka meuteuntee
Peuetgeu deungon Panglima Dalam, sapeue padan wahe sampee
Yohnyan geutamong bak Gompeuni, geutanyong janji habeh dilee
Teuma jiseuot di Keumeundan, ban atoran ulon bri thee
Meugnyo ka neutem Teuku muprang, beude seunampang ulon peuteuntee
Dumna nabsu Teungku peugah, neuteurimong pantaih dua lhee ribee
Teuma seuot Lila Peukasa, nyankeu Raja dalam nanggroe
Adat meunan wahe tuan, tanggoh laman dua lhee uroe
Gompeuni seuot tidak meungapa, jak tagisa Teuku tawoe
Lila Peukasa ka geuriwang, deungon rakan dum sinaroe
Oh troh geuwoe nyan u teumpat, meusyeewarat ubak meuntroe
Jakleh tateung Teungku HajI Ben, Uleebalang laen dum sinaroe
Beusajanngon Datok Ranto Panyang, saleuem lon taun tapeuhareutoe
Beusajan ngon Datok Janggot, ureueng nyang patot di dalam nanggroe
Nyankeu narit jakleh tapeugah, takheun seumah dum sinaroe
Bujang jileungo haba mumeunan, jimudek tuan singoh cot uroe
Oh sare troh u Ranto Panjang, jikheun saleuem Meukuta nanggroe
Habeh bandum kalheueh jipeugah, habeh djigisa lheueh nyan diwoe
Teutabkeu bujang diwoe u teumpat, geumeusyeewarat jeueb-jeueb sagoe
Phonkeu meurah Teungku Haji Ben, Uleebalang laen dum sinaroe
Habeh meusapat bandum keunan tok, lodom bee bubok, ladom bee uroe
Jidongkeu di leuen peurakna seumbah, junjong kalipah Meukuta nanggroe
Ampon tuanku meuribee ampon, jaroe lon seuon ateueh jeumala
Kamoe nyoe bandum ka meuhimpon, ho neusuroh Po Meukuta
Yohnyan seuot Uleebalang, lon geupeusan ule Raja
Singoh geutanyoe tak ili, keudeh u pasi ubak Raja
Enca Allah Meukuta nanggroe, singoh uroe kamoe meuteuka
Habeh narit rakyat ka jiwoe, peukeumaih droe bandum rata
Bahkeu teuduek haba nyoe siat, ureueng seumurat lon hareutoe
Yoh awai phon hana lon kheun nan, jeunoe he rakan na tatusoe
Nyang karang hikayat Teungku Malem, geumeukawen di Peunaga
Teutapi gobnyan ureueng Trumon, ka jeuet keu teumon Lila Peukasa
Bahle lon boeh nyoe panton lagee, dang-dang sampee peugah haba :
Geulanggang meurak diyub bak kayee
Buket Gureutee singet u Daya
Lah ka geuyue sipu malee
Han get lagee lon meudawa
Bak tualang timoh di gunong
Kayee meuganong meudang ara
Lon surat hanjeuet, kheuet han keunong
Kamoe ngeuet bingong hantom biasa
Pat nyang salah adek kikeh
Pat nyang leubeh adek boeh tanda
Di ateueh ulee jaroe lon siploh
Beu ek adoe beh surat beuleungka
Uteuen seumak gunong manyang
Di yub keutapang ureueng poh panta
Lon surat hanjeuet jaroe lon ceukang
Nanggroe teungoh prang ate lon goga
Teuduek ’ohnoe ureueng keumarang, kisah kuriwang sigala Raja
Ama bakdu beungoh ngon uroe, rakyat jeunoe ka jiteuka
Habeh meusapat dum sikeulian, lheueh nibak nyan teuma geubungka
Ka jiili ureueng Ranto Panyang, jiireng tuan Poji Raja
Kakeu ili Datok Janggot, rakyat katok bandum bak Raja
Leuen ka peunoh Dalam ka arat, laen teungoh jak dang-dang teuka
Teudongkeu dileuen peurakna seumah, jaroe duablah ateueh jeumala
Ampon tuanku meuribee ampon, kamoe neusuron ka meuteuka
Saleh peue na buet Tuanku badan, kamoe neupeusan sidroe ngon dua
Tronkeu teuma sabda di manyang, dum Uleebalang jileungo rata
Sabda lon pangge Teuku dum keunoe, keureuna kamoe ka teuka bahya
Adat na gaseh Teuku ngon sayang,neonate prang wahe syeedara
Nibak udeb bahle mate, ’ayeb keuji Teuku dumna
Lheueh neu euntat ulonteu u blang, neuriwang teuma neugisa
Nyankeu haba Teuku lon peusan,gaseh sayang he syeedara
Lheueh nyan seuot Teungku HajI Ben, Uleebalang laen seungab dum rata
Enca Allah Meukuta nanggroe, sajan ngon kamoe Po Meukuta
Meumantong na udeb ulon sidroe, Teuku sinoe teutab lam kuta
Treb that Tuanku ka neupeu umpeuen, bah meung siseun neukalon rupa
Bek Tuanku neuteubiet keudroe, kamoe sinaroe keu peue guna
Siri gampong nyang meusugang, toh siri blang tan musara
Toh siri lhok nyang tan wase, toh siri gle tan musara
Kamoe Tuanku hana peue pike, cit ka ase Po Meukuta
Nyang na bacut na meuseuke, hana beude alat sinyata
Raja seuot teuma meunoe, na bak kamoe alat sinyata
Yohnyan beudoh dum Uleebalang, tamong sajan deungon Raja
Ka geutamong keudeh u benteng, bak Raseuden geupeugah haba
Janji dilee wahe tuan, pakri padan jeunoe bak gata
Bak ulon nyoe hanpeue pike, ‘oh ka ase nibak gata
Nibak ulon peue ka tanyong, kateurimong alat sinyata
Lheueh nibak nyan jiyue bri beude, cit ka ase dum peukara
Lheueh cok beude teuma geuwoe, sabe keudroe-droe geumubicara
Teuma geujok ban nyang babat, ladom he nyak ban nyang jeumba
Na nyang siploh na nyang limong, hanpeue tanyong maseng jeumba
Teuduek keu haba siblah rambat, jeunoe lon sambat nyang keudua
Ama bakdu teuma dudoe, u Rundeng jeunoe lon calitra
‘Oh jileungo dum Uleebalang,jikeumeung prang ule Beulanda
Maken sunggoh nibak dilee, han ban lagee jipeukong kuta
Kuta pasi bineh krueng Dang, nyanpi tungang kha lagoina
Nyanpi sidroe han jipajoh,kon adek boeh lon museunda
Kuta Sijaloh Panglima Nyak Asan,bak jimeucang meuse cempala
Nyanpi sidroe han lut beusoe, mei takiloe lam-lam mata
Kuta bineh krueng Imuem Meulaboh, a sireutoh nyang sasa sasa
Na dua lhee thon nyang ka jimeukukoh, jipreh musoh ureueng kuala
Kuta bineh blang Waki Nyak Him, nyang that yakin keu Rabana
Teungku Krueng Kale di Kuta Pasi, ngon Teungku HajI sapa dua
Teungku Kale di bineh laot, han geutakot barangsi Bahya
Kuta Asan nyan that meulaku, Panglima Nyak Abu disinan jitapa
Waki Nyak Abaih di Kuta Gampong, wali ngon karong sajan seureuta
Kuta mMuseugit Teungku Syeh Dawot, hana jitakot barangri bahya
Nyankeu ureueng nyang geutusoenyang mei takiloe lam-lam mata
Di ureueng Bubon saboh kawan, si Nyak Bantan keu panglima
Di ureueng Woyla saboh sukee, leumbeng lhee-lhee sihaih-haih mata
Nyankeu ureueng nyang keumeung muprang, jikeumeung lawan Lila Peukasa
Cakap ngon alat dum di jaroe, jikap-kap gigoe jibleut ngon mata
Oh ji leungo prang gatai that asoe, nyeum jitiek droe ateueh junga
Oh jileungo bit jipagap, yohnyan jipeurrab bak Syaikuna
Lheuehnuyan jitamong keudeh bak Teungku, jitanyong laku pakri bicara
Geutanyoe Teungku jadeh geuprang, dum Uleebalang sajan seureuta
Uleebalang krueng nyoe han mei taharab, gobnyan kabrat keu Lila Peukasa
Nyankeu narit pakri nyang mangat, adat han dapat udehta bungka
Teungku leungo haba mumeunan, mirah padam ngon ie muka
Cahya muka mise apui,jibeudoh srui bulee ruma
Hokeu aneuk takeumeung jak, malaikat na soe peulahra
Bek katakot bek kamalee, talawan sitree ureueng kuala
Adat mate dalam bahya nyoe, Tuhan bri dudoe teuma syeuruga
Adeueb kubu aneuk han keunong, soe teumee tamong prang cahida
Leubeh leumak nibak dadeh, leubeh mameh nibak saka
Uroe akhirat teuma dudoe, reujang geupasoe lam syeuruga
Hana geuhisab nibak midan, hana jimeurang Titi Nuraka
Di Padang Masya uroe han tarek, Rabon Malek nyang kuwasa
Sigala kawom bandum jirui, sabab reului bubayang gata
Bandum kawom jirasa mangat sabab nekmat le bak gata
Nyankeu aneuk ho takeumeung jak, hana galak keu sceuruga
Oh jileungo haba teungku , ateji seu’u mirah ngon muka
Na nyeum -na nyeum beugeujeuet prang, gatai that badan hana tara
Teuduek haba jeunoekeu Teungku, disinoe bak Teuku surat ka teuka
Geuboh haba didalam surat, saket ngon mangat japeurasa
Seumah saleuem seureuta taklem, dan teukeurem sajan seureuta
Haba lam surat han le lon seubut, jeuet bacut meung keu tanda
Teunambak beumanyang kuta beukukoh, ujeuen jitoh bade jiteuka
Oh ban geuleungo narit lam surat, maken beungeh that hu ngon mata
Yohnyan Teungku neuhei rakan droe, neuYeu jeunoe jipeukong kuta
Oh jileungo haba mumeunan, jicokle parang jitubiet lanja
Di Rundeng ka gameh-gamoh, ladom keuh tanoh jitambak kuta
Buloh jikoh jiglong keu pacang, ladom rakan jicui suda
Ladom adek peuget peuleuntek,nyang lisek-lisek gadoh bicara
Seunambak manyang kekeu kukoh, jipreh musoh Lila Peukasa
Teuduekkeu haba keu ureueng Rundeng, haba meriwang keunoe keu Raja
Lila Peukasa geumeukeumah, keudeh bak ayah Teuku Teuripa
Rakyat katok sobeuhanallah, han ek tapeugah mise ie raya
Lheueh nibak nyan geumeuduek sapat, geumupakat nyang sijahtra
Teuma geutanyong bak Uleebalang, soe tem rakan meuseutia
Keureuna Teuku Syik ija hanle, peue na pike Teuku dumna
Bitpi udeb rasa ka mate, jeunoe pakri nyang meurasa
Teuma jiseuot dum Uleebalang, kamoe sikeulian geunantoe ija
Beuphet kuletbeumangat asoe, Tanglong nanggroe Keumala donya
Bek Allah bri reubah bulee, neupeusilee nibak bahya
Teungku Haji Ben purok padan, ho ret taprang jeumba bak gata
Teuma jipeugah jipeuteuntei, kamoe jamei ret kuala
Di Teungku Haji geuprang ret tunong, geusambe nyawong geubantu Raja
Di Teuku Raja ngon Teuku Paneuk, duageu santeut sapeu bicara
Di Teuku Teuripa dua ngon Ucut, gobnyan santeut sajan dua
Teuku Panglima ngon Teuku Haji, habeh janji sumpah seutia
Keumaihkeu pakat dum Uleebalang, jadeh geuprang u Rundeng sama
Masa geupeubeudoih prang wahe tuan, nam hari bulan geuteung kutika
Kutika jroh uroe keunong, geupeh mong-mong geuseuranta
Mula phon beudoih [Tueku] Panglima Dalam, sajan ngon rakan ba ngon tantra
Yohnyan beudoih Teungku HajI Ben, boudoirh nyang laen sigala pang lima
Ka jibeudoih Panglima Nyak Yeb, nyang peonage peungarab Raja
Pang lima Muda jibeudoih dudoe, gatai that asoe aneuk miet muda
Jihambo ngon oek nibak ulee, jihkeu dilee teubiet u luwa
Lheuehnyan jiteubiet Panglima Nyak Amin, jimat ngon sikin puteh ngon mata
Nyanpi sidroe wahe rakan, nyang ka girang ban uleue bias
Yohnyan jibeudoih bandum rakyat, ka jisurak mise ie raya
Lheuehkeu beude mise tupheun, mise ujeuen aneuk keu luwa
Ka lheuehkeu beude nyan di Rundeng, jadeh meusandeng deungon pang lima
Uroe teungoh trang ka jeuet keu seupot, asab beude pot ka peunoh donya
Lheuehkeu beude nyan jareueng-jareung, mise geuampeueng nyan jamei teuka
Lheuehkeu beude di Kuta Nibong, sinoe gentling bak Syaikuna
Ka meujampu su meureuyam, nyeum ka karam nyan ‘alam donya
Kayee lam uteuen dum habeh patah, badeuek ngon gajah ka jibungka
Yohnyan teubiet bineh krueng Dang, duaji sajan ngon Teuku Woyla
Ka jiteubiet Imeum Meulaboh, keudeh bak musoh ka peurab lanja
Ka jiteubiet Panglima Nyak Man, ka jilumpat Panglima Banta
Ka jiteubiet nyan bandum u blang, ka meutunang sabe pang lima
Nakeu siat sinan jimeucang, seudong ngon birang museum bias
Nakeu siat prang eunuch, nyoe di Meulaboh Bantu ka teuka
Kakeu teubiet nyan Teuku Paneuk, duageu santeut ngon Teuku Raja
Ka jibeudoih Panglima Nyak Akob, han jisurot aneuk miet muda
Ka jibeudoih Panglima Asan Puteh,jiek keudeh u aki kuta
Ka jibeudoih nyan Haji Sarong, tangkulok siglong ateueh keupala
Jitob tangkulok asai Meulayu, mirahji hu mise keuseumba
Ka jiteubiet Teungku Doraman, keubilangan geubileueng sa
Ka jibeudoih Ceh Datok Dagang, ngon Teuku Nyak Doraman nyan sajan dua
Lheueh nyan jiteubiet bandum u blang, jak tulong rakan di dalam bahya
Ret Padang Seurahet di gobnyan geuprang geumeucang nyan that gura
Ngon jisurak jihoi sare, su beude han putoih taga
Lheueh di lua lheueh di dalam, uroe teungoh trang seupot jiteuka
Ni phon beungoh troih cot uroe, keudeh keunoe sabe padra
Hana geuriwang geuprang sabe, hingga hampe tok ‘oh sinja
Teutab sinan geumeukukoh, u Meulaboh han geugisa
Beungoh uroe wahe adek boeh, maken kiroh leubeh bak nyang ka
Sabab Ucut geubeudoih yohnyan, ngon Teuku Agam sajan dua
Di gobnyan geuprang ret ie teungoh,nyanpi saboh uleue naga
Panglima prang tango lon kheun soe, nyang that seureuloe peukab siny]ata
Nyak Usen Panjang nama sidroe, nyanpi adoe beuhe raya
‘Oh ka jiek hanle jisurot,han jitakot Po Panglima
Pusa Aye teungohkeu geuprang, dua sajan ngon ureung Teuripa
Sinankeu prang nyang that meugucoh, hana pioh meusiklep mata
Yohnyan geuprang ban peuet sagoe, Rundeng nyan jeunoe ka harohara
Jiprang ret timu jiprang ret barat, jadeh geupagab tanglong agama
Lheuehkeu beude barat ngon timu, meu’u-‘u han putoih taga
Lhee uroe lhee malam meunan sabe, soe po ate nyang hana lia
Phon-phon talo nyan Kuta Nibong,,talo gampong Teungku Syaikuna
Lheuehnyan talo Kuta Asan, panglima sinan ka jibungka
Di Padang Seurahet kuta ka geutueng, rakyat ka jiplueng bak Syaikuna
Lheuehyan geuprang Kuta Sijaloh, kuta nyan jiboih hana beulanja
Tujoh uroe nyan geuprang sabe, nakeuh sabe kiamat donya
Teuduek siat nyoe haba prang, lheuh nibak nyan geulakee doa
Geusie ngon keubeue peiusijuek ngon bude, bandum sare sajan seureuta
Lheueh kanuri geubri seudeukah, sajan kapilah ban sineuna
Teuduek keu haba Raja nanggroe, kisah lon pawoe keu Raja Blanda
‘Oh ban jeuet prang wahe adoe, jeueb-jeueb nanggroe jimita bicara
Teuma jitanyong bak raja Peutawi, jitanyong pakri nyang sejahtra
Sahbat geutanyoe ka geumuprang, pakri reumbang jeunoe bak gata
Adat han tabantu han meulaku, guna Teuku han takira
Teuma jiseuot raja Peutawi, mei han pakri jeunoe bak gata
Nibak kamoe tuwan nyang reumbang, tatulong prang Lila Peukasa
Adat meunan wahe rakan, jakkeu tuan bak Tuan Beusa
Keudeh tajak u nanggroe Aceh, tapeusareh janji nyang ka
Habeh haba sinan kasimpan, jibungka yohnyan u Aceh Beusa
Ka jibungka ret kapai apui, meudeurui-deurui di laot raya
Peuet uroe peuet malam peulayaran, tokkeu tuan ho jihala
Jilhon sambok jiteungoh leugat, jipeugah hajat bak Tuan Beusa
Jikheun narit bak jeundran Peutawi, jeunoe pakri tuan bak gata
Lila Peukasa ka geumuprang, pakri pikeran geutanyoe dum na
Tuan beusa kheun teuma meunoe, udeh geutanyoe tulong Raja
Nyokeu meunan cit han jeuet han, tapeungon prang Lila Peukasa
Habeh haba deungon pike, jibungkale raja Blanda
Bak kapai itam jipeudieng sidaduPigo ngon Hindu Cati pi na
Bak kapai puteh jipeudieng meureuyam, Inggreh Marikan sajan jiba
Bak kapai hijo jipeudieng seunampang, that analan Raja Blanda
Cakap ngon alat dum ka ase, jibungkale ban sienna
Kajitarekle ngon saoh, apui pi jiboh ruda jigisa
Jipot ngon angen ka seupui-seupui, kapai apui ka jitron paksa
Kapai apui jak meugisa nanggroe, reujang sampoe ho jihala
Di lhok Meulaboh kapai ka sampoe, jipioh jeunoe ka sikleb mata
Bak kapai itam peudieng boh bareh, bak kapai puteh peudieng boh uka
Bak kapai ijo peudieng sidadu, bak sampok apui jilila-lila
Jitarek alam jipeu ek peutron, jibeidoh alon on kayee muda
Pat han reumbang tuanku ampon, keureuna lon eleumee hana
Leubeh ngon kureueng salah ngon khat, bek tak upat he syeedara
Lheueh nibak nyan teuma dudoe, meureuyam jipasoe tingkab jibuka
Keudeh u darat teungoh sidadu, jiprang Teungku Tanglong Agama
Jipeh ngon tambo jiyub surumpet, prang jipe-ek Raja Blanda
Bak kapai apui jipeulheueh meureuyam, u Rundeng tuan mate boh lila
Ka jipeulheueh boh beureutoh, seun-seun sireutoh seun-seun silaksa
Suara meuse gkanteue pumeulah, soe han ubah ngon ie muka
Ureueng Museulimin hana ugah, seubut kalimah jipeumeusra
Di laot meureuyam di darat dike, nyang liya ate ka jigisa
Boh meureuyam hana teudoh, kon aenda beh lon museum
Junga ka reuloh seunambak ka reuntoh, Imeum Meulaboh ka tinggai donya
‘Oh ka syahid Imeum Meulaboh, maken sunggoh nibak nyang ka
Seupot ngon uroe wahe adeknda beh, prang ka teudoh sikleb mata
Teuduekkeu haba siblah Meulaboh, haba musoh teuduek dilee
Ama bakdu teuma dudoe, teleungokeu nyoe laen calitra
Teuseubut haba keu urueng Museulimin, nyang that yakin bak Rabbana
Yohnyan jitamong keudeh bak Teungku, jingadu jipeugah haba
Pakrikeu hai keu geutanyoe dum, pakri maklum bak Syaikuna
Keureuna geutanyoe keusukaran, ubat beude tan pat tamita
Geutanyoe geuprang ban peuet sagoe, pat tajak bloe gob me hana
Lom pih teuma breueh pade tan, keusukaran jeueb-jeueb peukara
Nyang get Teungku udeh tajak, peue tagalak nanggroe cikala
Di Ueebalang nanggroe ka jibri,ka seb janji ngon Beulanda
Geutanyoe sinoe ka geutaki, ubah janji Raja cikala
Masa dilee janji prang sabi,ka jiili u kuala
Geutanyoe sinoe ka meukurong, meuse tiyong dalam cintra
Habeh grueling haba jipeugah, yohnyan neubalaih ule Syaikuna
Di lon aneuk hanle kujak, hana lon harab keu nanggroe Raja
Nyang lon harab keu Tuhan sidroe, laen sinaroe hamba sahya
Keu gata aneuk meunyeum teumakot, jak tasurot bijeh mata
‘oh jileungo haba meumeunan, jiteubiet sinan ban sineuna
Ureueng Woyla ka mupake, jibungkale ban sineuna
Ureueng Bubonpi ka jiwoe, Teungku sinoe tinggai lam kuta
Beungoh uroe wahe rakan, jipeubeudoih prang meuse nyang ka
Ka jipeuek ngon sided, jiprang Teungku Tanglong Agama
Kakeu jime meureuyam teureulat, kuta pipak seun-seun sideupa
Ka jipeulheueh meureuyam kudok, aneuk ji sijut u dalam kuta
Suji meuse glanteue nyang that, yohnyankeu rakyat ubah ie muka
‘Oh jibareh hana teudoh, maken sunggoh leubeh bak nyangka
Nyang di laot hana lale,ban-ban keude u aki kuta
Kayee keunong putoih meukhan,soe he rakan nyang han liya
Oroe nyan jip rang kuta Syekh Dawoodhan jitakot ka jiek lanja
U aki kuta jiek katok, Teungku Syekh Dawood teubiet u luwa
Geusuet ngon sikin geutang ngon janggot, ka geulob u dalam laksa
Nakeu siat sinan geumeucang, teukeudi Tuhan ajai teuka
Teungku Syekh Dawood cahid di padang,bukon sayang muda baliya
Teungku pi cahid kuta pi talo,ka jiundo bak Syaikuna
Kaeu talo kuta nyang jip rang, teuduek ‘ohnan siat haba
Pasai pada meunyatakan karangan Teungku,cahdan itu lon balek lagee
Taleungokeu nyoe wahe teelan, nyoe karangan lon peuteuntee
Dua ploh tujoh buleue Rameulan, teubietkeu yohnyan Tanglong Agama
pang lima prang dum hanale, habeh mate bak prang baroe sa
Teungku jeunoe habeh pike, geuteubietle laju u luwa
Masa geuteubiet wahe rakan, geuseumayang dilee lam kuta
Lheueh nibak nyan geumeuleuteh, geuteubiet keudeh u luwa kuta
Masa geuteubiet wahe rakan, geumeuhajat tuan jeueb-jeuen eiliya
Geumeulakee ubak Allah, beu -ek geupinah musoh teuka
Deungon kramat Soedina ‘Ali, beureukat Siti Patimah Dohra
Beureukat kramat Abubakari, sahbat Nabi peuet seureuta
Beureukat kramat Soedina Usennyang cahid laen di Akabala
Beureukat mokjidat panghulee Makah, lon beuleupaih nibak bahya
Beureukat Kakbah kubu Nabi, beureukat wali dum ambia
Beureukat entu Nab Adam, beureukat makam tanoh meulia
Beureukat Hamdam mama Nabi, sabat Ansari dum seureuta
Geuteubiet sinan geumeuseulaweuet, nyang ladombeuet lakee du’a
Teuma geupiyoh di meueujid, bileue ngon hatib sajan seureuta
Bukon sayang that keu Teungku, han meulaku tinggai kuta
Bukon sayang tanglong nanggroe, neuteubiet keudroe prang geurada
pang lima prang hanle sidroe, bukon that rugoe Tanglong Agama
Teungku yohnyan geupeujok droe, bak Tuhan sidroe nyang kuwasa
Geubeudoih sinan wahe adoe, keudeh geupeutoe laju bak kuta
Teungku geujak bak kuta Syekh Dawood, malam seupot geutot suwa
Sira geujak geumeudike, suara meuse dum biula
Soe nyang leungo sijuek ate, sajan ile ngon ie mata
Nakeu siat lheueh nibak nyan, katok keunan rab ngon kuta
Teungku meuhoi teuma keudroe, soe na asoe dalam kuta
Teuma jiseuot ureueng di dalam,soe nyan tuan diluwa kuta
Nyoekeu ulon Teungku di Meukek, ka tasidek na tatusoe
Nama nyoe soe saleh tanyong kamoe, peugah aneuk droe bijeh mata
Nyoekeu ulon Keurani Nyak She, nyang gaseh leubeh Lila Peukasa
Nyoe he aneuk keumala nanggroe, tajak poh kamoe bijeh mata
Peuekeu sabab taprang kamoe, peugah aneuk droe nyang sijahtra
Keurani Nyak She ate geuransang, jipeugah reujang narit Syaikuna
Nyang jeuet muprang Teungku keunoe, geuyue kamoe di Lila Peukasa
Adat han meutem Teungku meutuwah, mupaban bah ka buet Raja
Kamoe prang jeunoe bandum santeut, caratji peuet muprang gata
Sabab nyang phon tango lon peugah, meuseutot sah bak Teungku bila
Sabab nyang dua taleungo lon kheun kri, han jeuet gob ili u kuala
Neukheun Teung neuprang sabi, pakon neubeunci keu Lila Peukasa
Kamoe Meulaboh ka neutaki, kameng gasi habeh Teungku ba
Habeh neucok kameng ngon itek,habeh neutarek keunoe dum neuba
Kamoe kuala namiet kaphe, jalo kawe habeh Teungku ba
Sabab nyang lhee neumeukawen, hana neutem Lila Peukasa
Kon sikupu kon siwadan,han geumubisan deungon gata
Sabab nyang peuet krueng meusagang, Datok Janggot han meuneu Raja
Uleebalang dum neuniet hanale, nakeu euse droeneu raja
Jeunoe Teungku pakri pike, ho ret u gle lheueh tabbing
Pakri Teungku kupubeude,tamupake meusikleb mata
Bek he aneuk tapoh kamoe, keureuna lon nyoe kumeung bungka
Jakkeu Teungku beuseulamat, hana kianat kamoe dumna
Habeh haba Teungku di sinan, geutanyong yohnyan Teuku Panglima
Teuma jipeugah lam Kuta Manggi, ngon Teungku HajI sapat banduwa
Grueling haba ka meuteuntee, Teungku jak dilee na saboh kuta
Nyankeu kuta HajI Sarong, seudong-seudong ban sienna
Teuma geutanyong bak kuta nyan, soe he rakan dalam kuta
Teuma jiseuot ureueng didalam, soe meuhoi nyan diluwa kuta
Teuma geutanyong Teungku HajI, geusudi ngon Teuku Panglima
Teuma jikheun di Kuta Manggi, Teungku HajI sinan banduwa
Lheueh jipeugah Teungku neujakle, Tuhan teukeudi ujeuen ka teuka
Jipot angen Jilinggang ngon kayee, seupot he sampee glab gulita
Teukeudirullah peurintah Tuhan, Teungku pi yohnyan katok bak kuta
Pinto kuta pi hana jitob, Teungku neulob neutanyong lanja
‘Oh sare tok Teungku u dalam, geutanyong yohnyan Teuku Panglima
Teungku HajI na disinoe, peugah aneuk droe bijeh mata
Jimeukheun na jimeukheun tan, katok geudeubang meutang bak muka
Nyang ladom rakan teungoh eh mangat, teukeujotji that jigrob u luwa
Lheueh nibak nyan teuma geumeucang, su geudeubang meuse rapana
Nakeu siat sinan geumeucang, jipluengkeu yohnyan ka geutueng kuta
Lajukeu geujak u Kuta Nibong, jak lakee tulong bak Teuku Panglima
‘Oh grueling haba jipeugah, geubeudoih pantaih geu-eu u luwa
‘Ohban geukalon apui ka leumah, geuteubiet pantaih Teuku Panglima
Teungku HajI pi geujak sajan, tokle tuwan keunan bak kuta
‘Oh tok keunan meureumpok Teungku, geutanyong lajule Teuku Panglima
Soe teudong nyan lon eu sidroe, na lon tusoe takheun nama
Nyoekeu ulon Teungku Di Meukek, nyan soe sidek Teuku Pnglima
Nyoekeu ulon Panglima Dalam, lheueh seunampang bak Panglima Muda
‘Oh lheueh seunampang Teungku pi reubah, jitajo pantaih Panglima Muda
Lheueh nyan jicang Teungku di sinan, bak malam nyan cahit Syikuna
Sabab jeuet cahit han ek meulawan, gobnyan tuwan ka keunong boh uka
Beungoh uroe jicok Teungku, jime lajule Beulanda
Teuma jiboeh lam sambok apui, jime Teungku ho nyang jiyue ba
Laju u laot keudeh jibeukam, Teungku jilhom keudeh jiba
Nakeu sijeuem peulayaran, geukeubah sinan teuma Syaikuna
Teuduekkeu haba kisah keu Teungku, amabakdu ka samporeuna
Jeunoe lon seubut nyang mate laen, geupuwoe Pole bandum u tangga
Nyang siblah Raja Teungku HajI Ben, bandum Polem geupuwoe lanja
Di Ranto Panyang jimoe ba-e, jikalon judo ka tinggai donya
Phon di baroh tok u tunong, ureueng inong habeh gabra
Hanle lon boh nama nanggroe, han jeuet adoe bak lon kira
‘Oh habeh haba kakeu sampoe, tamat surat nyoe watee luha
Buleuen Sawai uroe Jumeu’at, tamat surat he syeedara
Nyang po surat Juha Muda Pahlawan, nyankeu aneuk Lila Peukasa
Nyang surat nyoe Panglima Nyak Amin, sabab yakin that keu Raja
Sabab ate ka keusuroilan,keu jonjongan Meukuta donya
,Oh teuingat wahe adoe, geunab uroe ro ie mata
Panglima Nyak Amin na taturi, panglima prang sabi Juha Muda
Nyankeu Panglima Juhan Pahlawan, yoh geumeuprang ngon Beulanda
Jeunoe hanle geuduek sajan, teukeudi Tuhan ka geubungka
Di Peunaga jeunoe teutab, sinankeu teumpat ka seuninya
Sabab teuingat geunab uroe, lon surat nyoe meung keu tanda
Taklem horeumat beureukat sampoe, ampon kamoe Po Meukuta
Lah bak pihak han jeuet lon woe, geunab uroe ro ie mata
Wahe Allah kupaban bah, ,ohnoe tuah ateueh donya
Hanle lon peugah haba laju, sanjak ngon lagu han jeut lon rika
Ureueng seumurat ka neutusoe, tamat surat nyoe he syeedara
(Tamat– T.A. Sakti).
ind_Latn bjn_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn taq_Latn